Քեմերոն և Թայլեր Ուինքլվոսներ

Քեմերոն Հովարդ Ուինքլվոս և Թայլեր Հովարդ Ուինքլվոս (անգլ.՝ Cameron Howard Winklevoss, Tyler Howard Winklevoss, 21 օգոստոսի, 1981, Սաութհեմփթոն, Նյու Յորք), երկվորյակ եղբայրներ, ամերիկացի թիավարողներ և գործարարներ։ Սպորտում նրանց գլխավոր նվաճումներն են 2007 թվականի Համաամերիկյան խաղերի ոսկե մեդալը և մասնակցությունը Պեկինի Օլիմպիական խաղերում եզրափակչին։ Եղբայրները «ConnectU» սոցիալական ցանցի հիմնադիրներն են, երկար ժամանակ շարունակվել է նրանց դատն ընդդեմ Մարկ Ցուկերբերգի, երբ նրանք պնդում էին, թե Ցուկերբերգը խլել է իրենց ցանցի գաղափարն իր Ֆեյսբուք ցանցի համար։

Կենսագրություն 
Ուինքլվոս եղբայրները հասակ են առել Գրինվիչում (Կոննեկտիկուտ)։ Նրանց հայրը՝ դոկտոր Հովարդ Ուինքլվոսը, դասավանդում էր ակտուարական հաշվարկները Ուորթոնի բիզնեսի դպրոցում, ինչպես նաև ուներ սեփական ընկերությունը։ Քեմերոնը (ձախլիկ) և Թայլեր (աջլիկ) 6 տարեկանից նվագել են դաշնամուր և զարմացրել մեծահասակներին զույգով ներդաշնակ նվագով կամ Lego կոնստրուկտորներ հավաքելով։ 13 տարեկանում նրանք յուրացրել են HTML-ը և սկսել են մշակել կայքեր բիզնես նախագծերի համար։ Եղբայրները սովորել են Գրինվիչի դպրոցներում, հետաքրքրվել  հին հունարենով և լատիներենով։ 15 տարեկանից սկսել են զբաղվել թիավարությամբ և կազմակերպել են թիմ իրենց դպրոցում։ 1999 թվականին Ուինքլվոսները մասնակցել են Պլովդիվում անցկացվող աշխարհի պատանեկան առաջնությանը։

2000 թվականին Ուինքլվոսներն ընդունվել են Հարվարդի համալսարան, որտեղ նրանք մասնագիտացել են տնտեսագիտության մեջ՝ շարունակելով զբաղվել թիավարությամբ անվանի մարզիկ Հարրի Փարքերի ղեկավարությամբ։ Սովորելու ընթացքում եղբայրներն էլիտար ուսանողական ակումբների անդամներ էին։ 2004 թվականին նրանք ավարտել են համալսարանը՝ ստանալով արվեստի բակալավրի աստիճան։ Նույն թվականին նրանք հաղթել են ամերիկյան մի շարք մրցումներում և մեկնել Եվրոպա, որտեղ մասնակցել են մի շարք հեղինակավոր ռեգատների ութնյակի կազմում։ 2007 թվականին եղբայրները ներկայացրել են Ամերիկայի Միացյալ Նահանգները Ռիո դե Ժանեյրոյում կայացած Համաամերիկյան խաղերում, որտեղ նրանք ոսկե մեդալ են նվաճել ութնյակում և դարձել երկրորդը քառյակում։ Ուինքլվոսները երկուսով մասնակցել են Պեկինի Օլիմպիական խաղերին։ Նրանք անցել են եզրափակիչ, սակայն այնտեղ եզրագծին հասել են վերջինը՝ մյուսներից բավականին հետ մնալով։ 2009 թվականին եղբայրներն ընդունվել են Օքսֆորդի համալսարանի բիզնես դպրոց՝ նպատակ ունենալով ստանալ մագիստրոսի աստիճան ադմինիստրացիայի ոլորտում։ Հաջորդ տարի նրանք մասնակցել են հայտնի ռեգատին ընդդեմ Քեմբրիջի, որտեղ պարտություն են կրել։

ConnectU 
2002 թվականի դեկտեմբերին Ուինքլվոս եղբայրները Հարվարդի համալսարանում իրենց համակուրսեցի Դիվյա Նարենդրայի հետ մտածել են ստեղծել սոցիալական ցանց իրենց համալսարանի և այլ հեղինակավոր ուսումնական հաստությունների ուսանողների համար։ Կոչելով այն «HarvardConnection»՝ նրանք դիմել են իրենց ծրագրավորող ընկերոջը՝ Սանջայ Մավինքուրվեին՝ խնդրելով աջակցել նախագծի տեխնիկական իրականացման հարցում։ Մավինքուրվեն սկսել է աշխատել նախագծի վրա, սակայն 2003 թվականի գարնանը թողել է այն և աշխատանքի անցել «Google»-ում։ Գործընկերները գտել են մեկ այլ ծրագրավորողի՝ Վիկտոր Գաոյին, բայց նա անձնական պատճառներով աշնանը դադարեցրել է աշխատանքը։ 2003 թվականի նոյեմբերին եղբայրները և Նարենդրան վարձել են Մարկ Ցուկերբերգին՝ նրան տալով «HarvardConnection» մշակված կոդերի տեքստերը։ Հաջորդ երկու ամիսների ընթացքում Ցուկերբերգը խուսափել է իր գործատուների հետ շփվելուց, և Էդուարդո Սավերինի հետ միասին զբաղվել սեփական սոցիալական ցանցի ստեղծմամբ։ 2004 թվականի փետրվարի 6-ին համալսարանի «The Harvard Crimson» թերթից եղբայրները և Նարենդրան տեղեկացել են, որ Ցուկերբերգը գործարկել է thefacebook.com կայքը։ Նրանք բողոք էին ներկայացրել համալսարանի վարչակազմին՝ մտավոր սեփականության գողության մեղադրանքով, սակայն վարչակազմը հայտարարել է, որ գործն իր իրավասությունից դուրս է։ Համալսարանի նախագահ Լոուրենս Սամերսը նրանց խորհուրդ է տվել դիմել դատարան։

Ուինքլվոսներն ու Նարենդրան բողոք է ներկայացրել Ցուկերբերգի դեմ՝ նրան մեղադրելով գաղափարի և ծրագրային կոդի գողության մեջ։ Նույն տարվա մայիսին սկսել է գործել «HarvardConnection» կայքը, որը շուտով վերանվանվել է «ConnectU»: Հետագայում այս նախագիծը սերտ համագործակցել է Ուեյն Չանի «i2hub» ֆայլերի փոխանակման ցանցի հետ․ նրանք միասին թողարկել են մի քանի դուստր նախագծեր «The Winklevoss Chang Group» ապրանքանիշի ներքո։ 2008 թվականի փետրվարին «ConnectU»-ի և Ցուկերբերգի միջև վեճն ավարտվել է փակ հաշտությամբ։ 2009 թվականի դեկտեմբերին Չանը մեղադրել է Ուինքլվոսներին նրա համար, որը 2005 թվականի մարտի 15-ին գրանցել են № 20060212395 արտոնագիրը (որի նպատակն էր պաշտպանել թվային հեղինակային իրավունքները)՝ չնշելով Չանին որպես իր համասեփականատեր։ Նա նաև հայտարարել է, որ «The Winklevoss Chang Group»-ի 50 տոկոս բաժնեմասն իրեն իրավունք է տալիս ստանալ Ցուկերբերգի տված փոխհատուցման կեսը։ 2010 թվականին Ցուկերբերգի դեմ գործի ժամանակ «ConnectU»-ին ներկայացրած իրավաբանական ընկերությունը հայտարարել է փոխհատուցման գումարի չափը՝ 65 միլիոն դոլար և գործատուից պահանջել է 13 միլիոն գործը հաջողությամբ ավարտին հասցնելու համար, որից հետո աշխատանքից ազատվել է։ Մայիսին պարզվել է, որ 65 միլիոնը հաշվարկվել է զգալիորեն բաժնետոմսերի գնի զգալի նվազեցմամբ, և«ConnectU»-ը Ցուկերբերգից պահանջել է վճարել անհրաժեշտ գումարը։ 2010 թվականի հոկտեմբերին թողարկվել է «Սոցիալական ցանց» ֆիլմը Ֆեյսբուքի ստեղծման մասին, որտեղ Ուինքլվոս եղբայրներին մարմնավորում է Արմի Համերը։ Ֆիլմի հեղինակները չեն կարողացել գտնել Ուինքլվոսներին նման երկվորյակներ։

Ծանոթագրություններ 

Ամերիկացի գործարարներ
Օգոստոսի 21 ծնունդներ
1981 ծնունդներ
Հարվարդի համալսարանի շրջանավարտներ